Goran Ivanišević izgubio od Alberta Coste (3/9/01) - 2001-09-03
Sada želim pomoći nacionalnoj ekipi u Davis meču protiv Italije i nadam se da ću odigrati utakmicu za Hajduk! - nakon poraza izjavio G.
Šesti dan Otvorenog prvenstva Sjedinjenih država u tenisu izvan igre su, od favorita, Goran Ivanišević i Monika Seleš. Gorana Ivaniševića je u trećem kolu svladao španjolski tenisač Albert Costa, rezultatom 3:0, po setovima 6:4, 7:6, 7:6. Nakon meča Goran je priznao da je, uz odličnu igru iskusnog Španjolca, pobjednika odlučio i veliki broj njegovih grešaka: "Razočaran sam. Imao sam prilike sva tri seta dobiti, ali napravio sam nekoliko glupih grešaka. Prepustio sam Costi nekoliko lakih lopti, a u oba tiebreaka nisam uspio realizirati prvi servis i to onda ide teško. Jednostavno, nađete se pod pritiskom i nemojte zaboraviti – Costa je vrlo dobar igrač i njemu ne možete ništa poklanjati, a da on to ne iskoristi. U ovom meču ja nisam iskoristio mnogo lakih voleja i forehand-a, ali to vam je život! Sada želim pomoći nacionalnoj ekipi u Davis meču protiv Italije i nadam se da ću zaigrati barem jednu službenu utakmicu za svoj Hajduk!” Njujorški su navijači cijeli meč bodrili Ivaniševića, a kako sam kaže – nekad pobijediš, nekad izgubiš, ali život ide dalje! No i statistika pokazuje da je ovo četvrta uzastopna pobjeda Alberta Coste nad Goranom Ivaniševićem. Costa će u četvrtfinalu U.S. Opena igrati protiv Gustava Kuertena koji kao da ne zna odigrati “normalan” meč. On je kasno sinoć, nakon tri i pol sata igranja rezultatom 3:2 pobijedio opasnog Bjelorusa Maxa Mirnya koji je vodio s 2:0. No, Kuerten je dokazao da je veliki igrač izvukavši se i na kraju pobijedivši. Iako je u trećem kolu igralo šest španjolskih tenisača nisu svi bili u tako dobroj formi kao Costa. Juan Carlos Ferrero, peti nositelj turnira, izgubio je od Tommya Robredoa, takodjer Španjolca. Poraženi su i Alex Corretja i Albert Portas, a njih su pobijedili mladi Lleyton Hewwitt i Andy Roddick. Dalje idu Tommy Haas i Jevgenij Kafeljnikov. Monika Seleš, bivša dvostruka prvakinja ovog turnira, izgubila je 2:1 od 18-godišnje češke tenisačice Daje Bedanove. Bedanova je, ako se sjećate, u drugom kolu bila bolja i od hrvatske igračice Silvije Talaje. Lindsay Davenport nije imala problema s Ruskinjom Elenom Likhovshtevom, dok je Serena Williams imala znatno teži posao u igri protiv finalistice ovogodišnjeg Wimbledona Justine Henin. No, to je samo na papiru bio težak susret za mladju sestru Williams, koja je naprosto “pomela” mladu Belgijanku s terena. Martina Hingis nije dozvolila nikakvo iznenadjenje u igri protiv Jelene Dokić. Danas je u središtu pažnje nekoliko mečeva. Prije svih onaj izmedju Patricka Raftera i Petea Samprasa. Mnogi promatrači taj meč nazivaju finalom prije finala. Andre Agassi igra protiv mladog i vrlo dobrog Švicarca Rogera Federera, koji je posljednjem Wimbledonu svladao Pete Samprasa. Marat Safin igra protiv nepredvidivog Thomasa Johanssona. Kod žena, Venus Williams igra protiv iskusne francuske tenisačice Sandrine Testud, a Jennifer Capriati protiv Barbare Schett, koja na velikim turnirima, zna pobijediti najbolje svjetske tenisačice. Sjetimo se njezine ovosezonske pobjede nad Venus Williams u Roland Garrosu.